**Közmeghallgatás 2019**

Tisztelettel köszöntöm a mai közmeghallgatás minden kedves résztvevőjét. Beszámolómat a 2019 évi költségvetés bevételi és kiadási adatokkal kezdeném.

1. A képviselő testület a 2019. évi költségvetési bevételeket 41.420 Ft-ban hagyta jóvá az alábbi jogcímek alapján:

* működési célú támogatások államháztartáson belülről: 30. 193 ezer Ft
* felhalmozási célú támogatások államháztartáson belülről: 3.164 ezer Ft
* közhatalmi bevételek: 2.035 ezer Ft
* működési bevételek: 2.638 ezer Ft
* felhalmozási bevételek: 3.200 ezer Ft
* felhalmozási célú átvett pénzeszközök: 190 ezer Ft

1. A képviselő testület az önkormányzat 2019. évi költségvetésének kiadási összegét 128.412 ezer Ft összegben hagyta jóvá, az alábbi jogcímek alapján:

* Felhalmozási kiadások: 80.748 ezer Ft ebből:

a, beruházási kiadások: 3339 ezer Ft

b, felújítási kiadások: 74.174 ezer Ft

c, egyéb felhalmozási kiadások: 1.467 ezer Ft

d, felhalmozási célú tartalék: 1.768 ezer Ft

* Működési kiadások: 47.664 ezer Ft

a, személyi juttatások: 15.819 ezer Ft

b, munkaadókat terhelő járulékok: 2.752 ezer Ft

c, dologi kiadások: 21.635 ezer Ft

d, ellátottak pénzbeli juttatásai: 754 ezer Ft

e, egyéb működési célú kiadások: 3.742 ezer Ft

f, működési célú tartalék: 2.962 ezer Ft

1. A költségvetési hiány összegét 87.971ezer Ft-ban, ebből a felhalmozási hiányt 75.124 ezer Ft-ban, a működési hiányt 12.847 ezer Ft-ban került megállapításra. A költségvetési hiány belső finanszírozására szolgáló pénzforgalom nélküli bevételek az előző évek költségvetési maradványának igénybevételével:

* Felhalmozási célra: 71.050 ezer Ft
* Működési célra: 12.679 ezer Ft
* Maradvány igénybevétele összesen: 83.729 ezer Ft

Költségvetési hiánybelső finanszírozását meghaladó összegének külső finanszírozására szolgáló bevételek:

* Felhalmozási célú hitel felvétele: 4.074 ezer Ft
* Államháztartáson belüli megelőlegezések bevétele: 168 ezer Ft
* Finanszírozási bevételek összesen: 4.242 ezer Ft

1. Finanszírozási kiadások összegét 168 ezer Ft-ban hagyja jóvá, amely államháztartáson belüli megelőlegezések visszafizetése. Tehát ezek lettek volna a 2019-es év költségvetés kiadási és bevételi főbb számok.

**Tisztelt közmeghallgatáson résztvevők!**

A folytatásban pedig szeretnék beszámolni a 2019-es évben elért eredményekről, eseményekről és a 2020-ban várható feladatokról, pályázatokról, tervekről. Mindenek előtt szeretném megköszönni a képviselő testület nevében is, hogy újból bizalmat kaptunk az elkövetkező öt év önkormányzati feladatok ellátásához. Először rövid összefoglaló az elmúlt öt évről, majd részletesebben az idei és a jövő évi munkáról. Az elmúlt ciklust nehéz körülmények közt kellett kezdeni, hisz nagyon sok elmaradás volt a település fejlesztése terén. Szinte minden téren a nulláról kellett kezdeni a munkát, tervezést, lehetőségeket a helyi apróbb tennivaló és a pályázatok terén egyaránt.

Néhány elvégzett feladat az elmúlt 5 évből:

* Új hulladéktároló kihelyezése a temetőhöz.
* A volt iskola tetőfelújításának kiviteli munkái, területrendezés.
* A könyvtár áthelyezése a kastélyból a faluházba a mozgókönyvtári rendszer csatlakozás.
* Kossuth utca új lámpatest elhelyezése, kastély magtárszárny lépcső felújítása.
* Folyamatos 3 fő közmunkás foglalkoztatása, ezáltal a közterület fenntartásába bevonva a plébánia hivatal kertjét.
* Kastély pince tisztítása, festése.
* Temető, fenyőfák kivágása, kopjafák, kereszt felújítása.
* Új faluautóra kiírt pályázat megpályázása, majd elnyerése és egy Renault Traffic gépkocsi beszerzése.
* Kapcsolatfelvétel a Lenti és Vidéke Fejlesztési Ügynökséggel úgynevezett TOP pályázatok kapcsán.
* 2016-ban TOP pályázatok beadása (3 db)
* BM-es pályázatból temető ravatalozó felújítására.
* Új polcrendszer kialakítása a könyvtárban.
* 2016 őszén hegyi út javítása saját pénzből.
* 2016. október 17.-től a templom megvilágítása, újra üzembe helyezése.
* 2017-ben bivalyok támogatására kiírt pályázat elnyerése 6000 Euró összegben, amelyet 5 évig vehetünk igénybe.
* Újabb BM-es pályázatból a faluház nyílászáróinak cseréje 1.400.000 Ft értékben, amely szintén nyert.
* Vis-maior pályázat beadás a faluház tetőszerkezetének felújítására a támogatás nyert 90-10 % aránnyal 3.250.000 Ft értékben.
* 2017-ben az EFOP „Humán kapacitások fejlesztése térségi szemléletben” című pályázatunk nyert 5.7 millió Ft értékben, amelyet a Szapáry Napok rendezvény támogatására fordíthatunk 2018-19-20-21 években. Új sporteszközök, amelyek a jövő évtől a kastélyban használhatók.
* Pályázatot adtunk be a „Digitális jólét” program című 100%-os támogatási projektre, amiben nyertünk laptopokat, projektort, tabletet és nyomtató és szkenner multifunkcionális eszközöket.
* Mozgó könyvtár keretében az itt található polcokon felül eszközbeszerzés keretében Philips típusú LED televíziót vásároltunk, amit a kastély recepcióján helyeztünk el.
* A faluház belső festése és irodai bútorok beszerzése saját pénzből.
* Szociális tűzifa pályázatunkon az elmúlt 3 évben mintegy átlagosan 30m³ tűzifa vásárlására kaptunk támogatást, amelyből átlagosan 10-15 család részesült.

A folytatásban pedig az idei 2019-es évben elért és megvalósult beruházásokról, felújításokról, napi munkáról, rendezvényekről adnék számot. A 2019-es év az elmúlt 5 év nyertes pályázatainak megvalósításáról, kivitelezéséről szólt, a napi feladatok ellátása mellett.

Rendkívüli települési támogatást kapott településünk 420.000 Ft értékben, a szociális tűzifa kiszállítására január 7.-én került sor. Március 1-től 3 fő közmunkás állt munkába, egy főt pedig a GINOP 5.1.1-15 pályázat alapján sikerült alkalmazni 12 hónapra.

A Magyar Falu Program keretében községünk két projektben kapott lehetőséget, amelyet el is nyert. Az egyik 1 fő közösségszervező alkalmazása 12 hónapra, a másik közterület fenntartására szolgáló eszközök beszerzésére írtak ki. Ennek köszönhetően a jövő évi szezonra új önjáró fűnyíró traktor, damilos fűnyírók, motorfűrész, fúrógép kerül beszerzésre 2 millió Ft értékben. Szintén a Faluprogram keretében nyert, úgynevezett „sportparkra” beadott pályázat, amelyet a sportpálya buszmegálló mögötti területre lesz kiépítve, a szelektív hulladékgyűjtő és gáztarozó helyére a jövő év tavaszán. Emiatt a jelenlegi buszmegálló elbontásra kerül, helyére átlátszó polikarbonát acélszerkezetes építmény kerül kialakításra.

* Április 16-17.-én Deák Ferenc utcában padka, bejárati hidak javítására került sor, a kivitelező a Lenti Zalaroad Kft. volt.
* Április 30.-án kerékpárút átadására került sor Lenti-Máhomfa-Kerkateskánd térségében kiépített szakaszon, településünkön ennek kapcsán egy kerékpáros pihenőhely kialakítására került sor itt a faluház udvarán.
* Szintén ezen a napon került beadásra a „Térségi együttműködés támogatására ” című Leader pályázat. A pályázat 2 millió összeggel információs és utcanév táblák kihelyezését tartalmazza, ez a pályázat elbírálás alatt van.
* Május 13.-án úgynevezett nagy egész oldalas újságcikk jelent meg településünkről, a Zalai tájakon című cikksorozatban, amiben közreműködött Lengyelné Csondor Katalin és Grédics Lajos. A cikk online felületén településünkről 100 db kép került elhelyezésre a Zaol oldalán.
* Az idei évben miután január 1.-től főállású polgármesterként látom el a polgármesteri feladatot számos értekezleten, konferencián, workshoppon vettem részt. Ezek közül kiemelhető az a sorozat, amely a tavasszal kezdődött és jelenleg is tart. Amin Semsei Sándor az országos TDM-szövetség elnökétől előadás sorozatot hallgatunk meg a térség, ezen belül Lenti és térsége úgynevezett turisztikai desztináció létrehozása érdekében. Ez a szövetség Szécsisziget számára is nagyon fontos a jövőnk és fennmaradásunk érdekében.
* Július 25.-én a bivalypark mulcsozása megtörtént.
* Július 28.-án és augusztus 2.-3.-án immár 15.-dik alkalommal került megrendezésre a Szapáry Napok rendezvénysorozat. Az idén rendhagyó módon több helyszínen zajlottak a programok, a templomban Gubinecz Ákos koncertjére, a vízimalom udvarán pedig a Göcsej kézműves egyesület közreműködésével kiállítás és vásár várta az érdeklődőket. Augusztus 3.-án pedig már a hagyományoknak megfelelően főzőversennyel kezdődött a nap, majd Tóth Zsuzsanna történész előadás sorozatának befejező részét követően délután kulturális programmal, bállal zárult a nap. Szeretnék köszönetet mondani Végi Csaba esperes úrnak, Wágner Andreának a vízimalom tulajdonosának, hogy újabb helyszínekkel bővülhetett a rendezvény. Köszönet a Szapáry Egyesület tagságának és mindenkinek, aki részt vett, támogatott abban, hogy sikeresen lebonyolíthattuk-e napokat.
* Tisztító festésre került sor az orvosi rendelőben és az utcára nyíló nyílászárót is sikerült kicserélni. Emellett a külső buszmegálló belső festése is megvalósult az önkormányzat saját pénzéből.
* Augusztusban elkezdődött a kastély magtárszárny felújítási munkái és szeptember 11.-én műszaki átadásra került sor. Az épületrész külső vakolása, lépcső kialakítására az épület villamosítása és alapzat műemlék téglával történő lerakását tartalmazta. A benne lévő kiállító és rendezvénytér kialakítása a jövő év tavaszán kerül sor a Göcsej Múzeum közreműködésével, amelyben a 19. század magyar mezőgazdaságát bemutató rész mellett helyi értéktár anyagának elhelyezésére is itt kerül sor. Az ünnepélyes átadásra 2020. augusztus 7.-én a Szapáry rendezvénysorozat keretében kerül sor.
* Szeptember 1.-én elkezdődött a 2017-2018-ban beadott Belügyminisztérium által kiírt pályázat, amelyen mi járdák és utak felújítására adtuk be. A két projekt mintegy 28 millió Ft értékben az Arany János utca mindkét oldali járda és az útburkolat újult meg. Ezen kívül az Átkötő utcában az útburkolat, a Petőfi utcában a járda és a Kossuth utca belső részének útburkolatának aszfaltozása valósult meg. Örömmel mondhatom ez a munka 2020-ban is folytatódik, hisz ez évben beadott pályázat is nyert. Így mintegy 17 millió Ft összegben kivitelezésre kerül a temető utca újra aszfaltozása, az árok mederlapozása, a Petőfi utca útburkolatának aszfaltozása és a Kossuth utca egyes szakaszainak felújítása, újra aszfaltozása.
* Ezzel egy időben elkezdődött a Deák utcában a belvíz elvezetési rendszer árkainak kialakítása. Amely zárt, mederlapozott és nyitott árokrendszerből áll. Ennek köszönhetően az utca keleti oldalán nagymértékben növeli az ingatlanok biztonságát. a beruházás műszaki átadása október 15.-én került sor, e beruházás kapcsán szemléletformáló fórum megtartására is sor került október 24.-én.
* A megújult sportpályán szeptember 28.-án került sor az első mérkőzésre, amelyre meghívást kaptak a település elszármazott játékosai. Itt szeretném megköszönni Szokoli Ferencnek a támogatást és áldozatos munkáját, a Sport egyesület tagságának, segítőknek az egész évben végzett munkáját. Ennek köszönhetően 20 év elteltével újból elindult a foci és a település, ezen része is megújulhatott.
* Végül a bivalyrezervátumról néhány szót szólnék. 2018-ban kihelyezett új bikának köszönhetően az idén 6 db bivaly született, amiből 4 db az önkormányzat tulajdonában van. Jelenleg az állomány 18 db-ból áll, amelyből 13db az önkormányzaté. A fenntartásuk, a villanypásztor cseréje, karbantartása, a karám felújítása és a terület rendben tartása nagy kihívás az önkormányzat számára.

Befejezésül néhány gondolat a jövő évi feladatokról, tervekről, elképzelésekről. 2020 ismét fontos évszám lesz községünk életében. Mint a beszámolóban már említettem egy pályázat van elbírálás alatt a többi beadott pályázatunk nyert. Ennek köszönhetően a következő év ismét a kivitelezések éve lesz. Sportpark építése itt a pályán, a Temető, Petőfi és Kossuth utca felújítása, aszfaltozása.

A Mezőgazdasági Minisztérium által kiírt zártkertek nyertes pályázata keretében, fel tudjuk újítani a hegyi utat 1200 m hosszban (kb. kilátóig) darált beton alap, bazaltterítéssel a vízelvezető lefolyók tisztításával és 23 db vadvédelmi eszköz kihelyezésével 10 millió Ft értékben. 2 millió Ft értékben pedig eszközöket tudunk beszerezni. (fűnyíró traktor, damilos fűnyírók, motorfűrész stb.) Deák utca nyugati oldalán árok profilozására kerül sor saját pénzből.

Ezek mellet, mivel az elmúlt ciklusban nem volt pályázati lehetőség újra napirendre tűztük a település földgázzal való ellátásához való csatlakozást. Kigyűjtöttük azon dokumentumokat, amelyekből kiderül, hogy 2002-ben engedélyes tervek álltak a rendelkezésre, amelyet a falu nem vett igénybe. Jelenleg a bekapcsolt települések száma 1873, amely 91%-os ellátás. Így nagyon nehéz költségvetési pénzt szerezni a megvalósításra, de a 2021-es Uniós ciklusban van esély erre. A tárgyalások, a lehetőségek keresése folyamatban van.

Ha nyer a Térségi együttműködés keretében beadott Leaderes pályázat, akkor a településen egységes utcanév és információs táblákat tudunk kihelyezni, amivel javul az információáramlás és a falukép is.

A jövő évi rendezvények főbb időpontjai, május 3.-án Sport Egyesület ünnepélyes pályaavatót szervez, egyben életre keltve a tavaszi búcsú hangulatát is. Augusztus 7.-én pedig az Önkormányzat és a Szapáry Egyesülettel közösen a Szapáry Napok rendezvénysorozat keretében ünnepélyes átadást szervez a megújult kastély magtárszárny és a benne kialakítandó kiállítás megnyitójára. Októberben pedig az idősek világnapja alkalmából szervezünk ünnepséget az érintetteknek. Mindezek mellett a napi feladatok ellátása és újabb pályázatok beadása lesz a fő feladat.

Minden évben elmondom, hogy számomra fontos az információáramlás, annak érdekében, hogy minél szélesebb körben ismertté váljon a falunk. Az idén is folyamatosan jelen voltunk a Zalai Hírlapban, a Szécsisziget honlapján a község, Szapáry Andrássy kastély, Szapáry Egyesület, Sport Egyesület Facebook oldalán.

Tisztelt közmeghallgatáson résztvevők!

Beszámolóm végén szeretnék köszönetet mondani a képviselőtestület tagjainak támogatásukért és segítségükért, az önkormányzat valamennyi dolgozójának áldozatos munkájukért, a Szapáry Egyesület, a Sport Egyesület tagságának és nem utolsó sorban a falu lakosságának, mindazoknak, akik tevékenységeikkel hozzájárultak Szécsisziget fejlődéséért. Kívánok mindenkinek jó egészséget, sok sikert! Áldott karácsonyi ünnepeket és boldog új évet!

Köszönöm Figyelmüket és várom hozzászólásaikat!

Szécsisziget, 2019.12.16. \_\_\_\_\_\_\_\_\_\_\_\_\_\_\_\_\_\_

Nagy István

polgármester